b'\n_START_ARTICLE_\nAlexandru \xc8\x98erb\xc4\x83nescu\n_START_SECTION_\nV\xc3\xa2n\xc4\x83tor de munte\n_START_PARAGRAPH_\nCel ce avea s\xc4\x83 devin\xc4\x83 c\xc4\x83pitan aviator Alexandru \xc8\x98erb\xc4\x83nescu s-a n\xc4\x83scut la 17 mai 1912 \xc3\xaen Colone\xc8\x99ti, jude\xc8\x9bul Olt, fiind al treilea copil din cei \xc8\x99ase ai so\xc8\x9bilor Alexandru (notar) \xc8\x99i Maria \xc8\x98erb\xc4\x83nescu (casnic\xc4\x83). Urmeaz\xc4\x83 \xc8\x99coala primar\xc4\x83 \xc3\xaen satul s\xc4\x83u natal, apoi gimnaziul la Ia\xc8\x99i. \xc3\x8en 1927 devine elev la Liceul Militar \xe2\x80\x9eNicolae Filipescu\xe2\x80\x9d de la M\xc4\x83n\xc4\x83stirea Dealu, liceu pe care \xc3\xael absolv\xc4\x83 \xc3\xaen anul 1931. \xc3\x8en continuare se \xc3\xaenscrie la \xc8\x98coala Militar\xc4\x83 de Ofi\xc8\x9beri de Infanterie \xe2\x80\x9ePrincipele Carol\xe2\x80\x9d, Sibiu. \xc3\x8en timpul \xc8\x99colii se remarc\xc4\x83 prin firea sa voluntar\xc4\x83 \xc8\x99i pasiunea pentru sport. Termin\xc4\x83 aceast\xc4\x83 \xc8\x99coal\xc4\x83 \xc3\xaen anul 1933, fiind clasat al 70-lea din 456._NEWLINE_Av\xc3\xa2nd din 1 iulie gradul de sublocotenent, acordat prin \xc3\x8enaltul Decret nr. 1931/1033, este repartizat la Batalionul 3 V\xc3\xa2n\xc4\x83tori de Munte Bra\xc8\x99ov. Aici \xc3\xae\xc8\x99i arat\xc4\x83 aptitudinile militare, primind aprecierea comandantului batalionului, lt. col. Gheorghe Constantinescu. \xc3\x8en 25-26 septembrie 1933 face parte, ca ofi\xc8\x9ber din garnizoana Sinaia, dintre cei invita\xc8\x9bi la serb\xc4\x83rile prilejuite de semicentenarul Castelului Pele\xc8\x99, ocazie cu care prime\xc8\x99te Medalia comemorativ\xc4\x83 Pele\xc8\x99. _NEWLINE_\xc3\x8en 1934 devine comandantul plutonului \xe2\x80\x9emitraliere\xe2\x80\x9d, iar la manevrele din toamna aceluia\xc8\x99i an a comandat pe r\xc3\xa2nd plutoanele de pu\xc8\x99ca\xc8\x99i, mitraliere \xc8\x99i mortiere, primind aprecieri elogioase. Dorind s\xc4\x83 se perfec\xc8\x9bioneze, \xc3\xaen perioada 1 septembrie 1935\xc2\xa0\xe2\x80\x93 31 octombrie 1936 urmeaz\xc4\x83 cursurile \xc8\x98colii de Aplica\xc8\x9bii a Infanteriei, unde, la \xe2\x80\x9eTactica infanteriei\xe2\x80\x9d ob\xc8\x9bine cel mai bun rezultat dintre to\xc8\x9bi cursan\xc8\x9bii. La terminarea cursurilor prime\xc8\x99te din partea comandantului \xc8\x99colii, col. N. Ha\xc8\x99ieganu, recomandarea pentru gradul superior._NEWLINE_Revine la Bra\xc8\x99ov, unde prime\xc8\x99te din nou comanda unui pluton de pu\xc8\x99ca\xc8\x99i, cu care face aplica\xc8\x9bii peste tot \xc3\xaen Mun\xc8\x9bii Bucegi, ajun\xc3\xa2nd s\xc4\x83 cunoasc\xc4\x83 foarte bine \xc3\xaemprejurimile Bra\xc8\x99ovului. Demonstr\xc3\xa2nd reale calit\xc4\x83\xc8\x9bi de schior alpinist \xc8\x99i av\xc3\xa2nd o foarte bun\xc4\x83 rezisten\xc8\x9b\xc4\x83 fizic\xc4\x83, \xc3\xaen anul 1937 i se \xc3\xaencredin\xc8\x9beaz\xc4\x83 comanda unui pluton alpin. Este selec\xc8\x9bionat \xc3\xaen echipa celor mai buni schiori ai trupelor de uscat. La concursul de schi al Diviziei 2 V\xc3\xa2n\xc4\x83tori de Munte se claseaz\xc4\x83 al doilea la proba de schi cobor\xc3\xa2re, iar la concursul de trageri al Brig\xc4\x83zii 1 V\xc3\xa2n\xc4\x83tori de Munte c\xc3\xa2\xc8\x99tig\xc4\x83 proba de aruncare a grenadei. \xc3\x8en urma manevrelor efectuate \xc3\xaen Mun\xc8\x9bii Cindrel este clasificat ca ofi\xc8\x9ber de elit\xc4\x83. \xc3\x8en 24 ianuarie 1938 este avansat prin \xc3\x8enaltul Decret nr. 260/1938 \xc3\xaen mod excep\xc8\x9bional la gradul de locotenent. \xc3\x8en anul 1938 c\xc3\xa2\xc8\x99tig\xc4\x83 proba de schi cobor\xc3\xa2re la concursul pe brigad\xc4\x83. Ultima sa aplica\xc8\x9bie major\xc4\x83 ca v\xc3\xa2n\xc4\x83tor de munte are loc \xc3\xaen toamna aceluia\xc8\x99i an \xc3\xaen Mun\xc8\x9bii Apuseni.\n_START_SECTION_\nObservator aerian\n_START_PARAGRAPH_\nLa 1 noiembrie 1938 este deta\xc8\x99at la Institutul na\xc8\x9bional de Educa\xc8\x9bie Fizic\xc4\x83, sec\xc8\x9bia militar\xc4\x83, \xc3\xaens\xc4\x83 nu va termina aceast\xc4\x83 \xc8\x99coal\xc4\x83 deoarece se \xc3\xaenscrisese la cursurile \xc8\x98colii de Observatori aerieni, pe care le urmeaz\xc4\x83 \xc3\xaen perioada 1 februarie\xc2\xa0\xe2\x80\x93 31 iulie 1939. Absolv\xc4\x83 acest curs cu media 6,99 fiind al 29-lea din 76 \xc8\x99i este brevetat observator aerian prin Ordinul de Comandament al For\xc8\x9belor Aeriene nr. 78/1939. Se hot\xc4\x83r\xc4\x83\xc8\x99te s\xc4\x83 abandoneze arma v\xc3\xa2n\xc4\x83tor de munte \xc8\x99i s\xc4\x83 devin\xc4\x83 aviator.\n_START_SECTION_\nPilot militar\n_START_PARAGRAPH_\n\xc3\x8en iarna dintre anii 1939 (1 noiembrie) \xc8\x99i 1940 (1 aprilie) urmeaz\xc4\x83 cursurile teoretice de zbor (Cursul Tehnic Complementar) la \xc8\x98coala de Ofi\xc8\x9beri de Avia\xc8\x9bie \xe2\x80\x9eRegele Carol al II-lea\xe2\x80\x9d. La 1 aprilie 1040, prin certificatul de absolvire este clasificat al 15-lea din 32 \xc8\x99i \xc3\xaen aceea\xc8\x99i zi, la v\xc3\xa2rsta de aproape 28 de ani, \xc3\xaencepe \xc8\x99coala de zbor la Zili\xc8\x99tea. Zboar\xc4\x83 pe avioane Fleet F-10G, IAR-27, RWD-14 Czapla, Potez 25 \xc8\x99i IAR-38, acumul\xc3\xa2nd 106 ore de zbor \xc8\x99i ob\xc8\x9bin\xc3\xa2nd brevetul de pilot de r\xc4\x83zboi pe aparate IAR 80 la 31 octombrie 1940. Este repartizat ca instructor de zbor cu aparatul Nardi FN-305 la Escadrila 1 Elevi de la \xc8\x98coala de Ofi\xc8\x9beri pentru Avia\xc8\x9bie Ghimbav. Neav\xc3\xa2nd niciun incident \xc8\x99i av\xc3\xa2nd vechime \xc3\xaen grad, prin \xc3\x8enaltul Decret nr. 2150/1941 este confirmat \xe2\x80\x9ecombatant navigant\xe2\x80\x9d \xc3\xaen aeronautic\xc4\x83 \xc8\x99i zboar\xc4\x83 pe IAR\xc2\xa080 la \xc8\x98coala de Perfec\xc8\x9bionare (\xc3\xaen v\xc3\xa2n\xc4\x83toare, 1941) de la Ro\xc8\x99iorii de Vede. Aici are primul incident aviatic, pun\xc3\xa2nd \xe2\x80\x9e\xc3\xaen pilon\xe2\x80\x9d un aparat PZL 11B._NEWLINE_Grupul 7 V\xc3\xa2n\xc4\x83toare, apar\xc8\x9bin\xc3\xa2nd Flotilei 1 V\xc3\xa2n\xc4\x83toare, care f\xc4\x83cea parte din Gruparea Aerian\xc4\x83 de Lupt\xc4\x83, a fost \xc3\xaenfiin\xc8\x9bat la 1 iunie 1940, fiind comandat de lt. comandor Alexandru Popi\xc8\x99teanu. Ini\xc8\x9bial grupul era format din Escadrila 53 V\xc3\xa2n\xc4\x83toare, dotat\xc4\x83 cu 10 avioane Hawker Hurricane \xc8\x99i Escadrila 57 V\xc3\xa2n\xc4\x83toare, dotat\xc4\x83 cu avioane Messerschmitt Bf 109E. Grupul a fost completat prin \xc3\xaenfiin\xc8\x9barea la 18 februarie 1941 a Escadrilelor 56 \xc8\x99i 58 V\xc3\xa2n\xc4\x83toare, dotate \xc8\x99i ele cu avioane Bf\xc2\xa0109E, iar escadrila 53 a fost mutat\xc4\x83 la Grupul 5 V\xc3\xa2n\xc4\x83toare, ce f\xc4\x83cea parte din aceea\xc8\x99i flotil\xc4\x83. \xc3\x8en 1941, dup\xc4\x83 22 iunie, grupul a luptat \xc3\xaen Basarabia, Bucovina \xc8\x99i la Odesa. \xc3\x8en aceast\xc4\x83 perioad\xc4\x83 Flotila 1 V\xc3\xa2n\xc4\x83toare a ob\xc8\x9binut 146 victorii aeriene sigure, 18 probabile \xc8\x99i 47 de victorii la sol._NEWLINE_Grupul 9 V\xc3\xa2n\xc4\x83toare, apar\xc8\x9bin\xc3\xa2nd aceleia\xc8\x99i flotile, a fost \xc3\xaenfiin\xc8\x9bat la 19 aprilie 1942, fiind comandat de lt. comandor Gheorghe Borcescu. Era format din Escadrila 47 V\xc3\xa2n\xc4\x83toare, comandat\xc4\x83 de lt. av. Lucian Toma \xc8\x99i Escadrila 48 V\xc3\xa2n\xc4\x83toare, comandat\xc4\x83 de lt. Ion Bozero. Grupul era dotat cu avioane IAR\xc2\xa080 \xc8\x99i \xc3\xaencadrat cu proasp\xc4\x83ta promo\xc8\x9bie 1941 de aviatori. Misiunea grupului este protec\xc8\x9bia teritoriului na\xc8\x9bional, av\xc3\xa2nd baza la Pipera._NEWLINE_La 22 iunie 1941 (data intr\xc4\x83rii Rom\xc3\xa2niei \xc3\xaen cel de al Doilea R\xc4\x83zboi Mondial) lt. Al. \xc8\x98erb\xc4\x83nescu este mobilizat prin \xc3\x8enaltul Decret nr. 1798/1941. La \xc3\xaenceputul anului 1942 i se aprob\xc4\x83 mutarea la Flotila 1 V\xc3\xa2n\xc4\x83toare, la care va ajunge \xc3\xaen aprilie. Aici, la Grupul 9 V\xc3\xa2n\xc4\x83toare, nou \xc3\xaenfiin\xc8\x9bat, acumuleaz\xc4\x83 60 de ore de zbor pe IAR\xc2\xa080 \xc3\xaen misiuni de alarmare pe malul m\xc4\x83rii, la Constan\xc8\x9ba. Dorind s\xc4\x83 plece pe front, este mutat la Grupul 7 V\xc3\xa2n\xc4\x83toare, unde trece pe Bf 109\xc2\xa0E7._NEWLINE_\xc3\x8en 28 iulie 1942, lt. av. \xc8\x98erb\xc4\x83nescu, antren\xc3\xa2ndu-se la Mizil cu Grupul 7 V\xc3\xa2n\xc4\x83toare accidenteaz\xc4\x83 la aterizare aparatul Bf\xc2\xa0109 nr. 62, care sufer\xc4\x83 avarii la planul st\xc3\xa2ng \xc8\x99i trenul de aterizare. De remarcat c\xc4\x83 aceste accidente nu erau neobi\xc8\x99nuite, pe durata antrenamentului (1 aprilie\xc2\xa0\xe2\x80\x93 31 iulie 1942) av\xc3\xa2nd loc 13 accidente, cu avarierea a 11 aparate, inclusiv de c\xc4\x83tre pilo\xc8\x9bi consacra\xc8\x9bi ca Nicolae Polizu-Mic\xc8\x99une\xc8\x99ti \xc8\x99i Horia Agarici.\n_START_SECTION_\n1942, cu Grupul 7 V\xc3\xa2n\xc4\x83toare la Stalingrad\n_START_PARAGRAPH_\nLa \xc3\xaenceputul lunii septembrie Grupul 7 V\xc3\xa2n\xc4\x83toare este trimis la Stalingrad. Ajunge aici pe ruta Pipera\xc2\xa0\xe2\x80\x93 Tecuci\xc2\xa0\xe2\x80\x93 Tiraspol\xc2\xa0\xe2\x80\x93 Nicolaev\xc2\xa0\xe2\x80\x93 Melitopol\xc2\xa0\xe2\x80\x93 Rostov-pe-Don\xc2\xa0\xe2\x80\x93 Tuzov. Aici, grupul \xc3\xaencepe s\xc4\x83 ac\xc8\x9bioneze \xc3\xaencep\xc3\xa2nd cu 9 septembrie, av\xc3\xa2nd \xc3\xaen dotare 25 de avioane Bf\xc2\xa0109E. Intr\xc3\xa2nd \xc3\xaen lupt\xc4\x83 apar numeroase pierderi, \xc3\xaen 12 septembrie fiind dobor\xc3\xa2t cpt. av. Alexandru Manoliu, comandantul escadrilei 57. Lt. av. Al. \xc8\x98erb\xc4\x83nescu, fiind al doilea la comand\xc4\x83, preia provizoriu comanda escadrilei (fiind confirmat oficial la comand\xc4\x83 prin ordin \xc3\xaen 8 octombrie) p\xc3\xa2n\xc4\x83 \xc3\xaen 1 noiembrie, c\xc3\xa2nd pred\xc4\x83 comanda escadrilei cpt. Bozero. Misiunile erau de protec\xc8\x9bie a bombardierelor care atacau Stalingradul, iar rom\xc3\xa2nii s-au achitat a\xc8\x99a de bine de ele, c\xc4\x83 la 15 septembrie au primit mul\xc8\x9bumirile generalului de divizie german Martin Wierbig._NEWLINE_Prima victorie aerian\xc4\x83 a lui Al. \xc8\x98erb\xc4\x83nescu survine \xc3\xaen 17 septembrie, c\xc3\xa2nd 7 avioane Iak refuz\xc4\x83 lupta cu v\xc3\xa2n\xc4\x83toarea rom\xc3\xa2n\xc4\x83, \xc3\xaens\xc4\x83 aceasta porne\xc8\x99te \xc3\xaen urm\xc4\x83rirea lor, \xc8\x98erb\xc4\x83nescu dobor\xc3\xa2nd unul. Toat\xc4\x83 luna septembrie avia\xc8\x9bia rom\xc3\xa2n\xc4\x83 \xc8\x99i german\xc4\x83 au avut superioritatea aerian\xc4\x83 absolut\xc4\x83, rarele angaj\xc4\x83ri (\xc8\x99i victorii aeriene) fiind asupra avioanelor bimotoare Petliakov Pe-2 care \xc3\xaencercau s\xc4\x83 le bombardeze aerodromul. Pe 25 septembrie \xc8\x98erb\xc4\x83nescu ob\xc8\x9bine a doua sa victorie, asupra unui biplan._NEWLINE_\xc3\x8en 7 octombrie grupul se mut\xc4\x83 pe aerodromul Karpovka, la 40\xc2\xa0km de Stalingrad. Aici, grupul se preg\xc4\x83te\xc8\x99te de iernat, iar \xc8\x98erb\xc4\x83nescu are ocazia s\xc4\x83-\xc8\x99i demonstreze cuno\xc8\x99tin\xc8\x9bele de v\xc3\xa2n\xc4\x83tor de munte la amenajarea bordeielor. \xc3\x8ens\xc4\x83 ini\xc8\x9biativa trecuse \xc3\xaen m\xc3\xa2na sovieticilor. \xc3\x8en 17 octombrie frontul a fost spart la Cotul Donului, iar \xc3\xaen 19 octombrie la Stalingrad. \xc3\x8entr-o recunoa\xc8\x99tere aerian\xc4\x83 din 21 octombrie \xc8\x98erb\xc4\x83nescu constat\xc4\x83 c\xc4\x83 tancurile ruse\xc8\x99ti se afl\xc4\x83 la doar 6\xc2\xa0km de aerodrom. \xc3\x8en 22 noiembrie aerodromul a fost complet \xc3\xaencercuit \xc8\x99i s-a hot\xc4\x83r\xc3\xa2t evacuarea sa de urgen\xc8\x9b\xc4\x83._NEWLINE_Deoarece se dispunea de doar dou\xc4\x83 baterii (Bateria 102 Rheinmetall de 37\xc2\xa0mm, comandat\xc4\x83 de lt. Romulus Apostolescu \xc8\x99i cea AcA, de tip Re\xc8\x99i\xc8\x9ba/Vikers M36 de 75\xc2\xa0mm, comandat\xc4\x83 de lt. \xc8\x98erbu), \xc3\xaen noaptea respectiv\xc4\x83 \xc8\x98erb\xc4\x83nescu a plasat cozile avioanelor pe butoaie de benzin\xc4\x83 pentru a putea la nevoie trage razant cu armamentul avioanelor \xc3\xaempotriva tancurilor, ac\xc8\x9biune inspirat\xc4\x83 tot de forma\xc8\x9bia sa de v\xc3\xa2n\xc4\x83tor de munte. Diminea\xc8\x9ba avioanele care au putut au decolat, pilo\xc8\x9bii lu\xc3\xa2nd cu ei \xc8\x99i mecanicii, \xc3\xaenghesui\xc8\x9bi \xc3\xaen locul sta\xc8\x9biilor de radio. Au reu\xc8\x99it s\xc4\x83 plece din \xc3\xaencercuire Dicezare, N. Iolu, Greceanu, Du\xc8\x99escu, Vinca, M\xc4\x83l\xc4\x83cescu, Panaite, \xc8\x98erb\xc4\x83nescu \xc8\x99i \xc3\xaenc\xc4\x83 cinci, \xc3\xaen total 13 avioane, care au aterizat la aerodromurile Morozovskaia \xc8\x99i Tacinskaia (mai la S-V de Morozovskaia). Prin abandonarea aerodromului, grupul a pierdut 12 aparate Bf\xc2\xa0109, dintre care 7 defecte \xc8\x99i 5 lovite de tirul advers._NEWLINE_\xc3\x8en ianuarie \xc8\x99i februarie 1943 Gruparea Aerian\xc4\x83 de Lupt\xc4\x83, redenumit\xc4\x83 Corpul Aerian Rom\xc3\xa2n (CAR) execut\xc4\x83 misiuni cu escadrile mixte de v\xc3\xa2n\xc4\x83toare-bombardament, ceea ce \xc3\xaei d\xc4\x83 ocazia lui \xc8\x98erb\xc4\x83nescu s\xc4\x83 mai doboare patru avioane. R\xc4\x83ma\xc8\x99i cu un singur avion de bombardament Heinkel He 111 \xc8\x99i cu trei BF\xc2\xa0109, la sf\xc3\xa2r\xc8\x99itul lunii februarie grupul mixt este trimis \xc3\xaen \xc8\x9bar\xc4\x83 pentru refacere. La 6 martie Alexandru \xc8\x98erb\xc4\x83nescu, av\xc3\xa2nd 6 victorii pe frontul Stalingradului, este avansat \xc3\xaen mod excep\xc8\x9bional la gradul de c\xc4\x83pitan.\n_START_SECTION_\n1943, cu flotila \xe2\x80\x9eUdet\xe2\x80\x9d \xc8\x99i la Grupul 9 V\xc3\xa2n\xc4\x83toare\n_START_PARAGRAPH_\nScurta refacere \xc3\xaen \xc8\x9bar\xc4\x83 se termin\xc4\x83 \xc3\xaen 10 martie 1943, c\xc3\xa2nd 38 de pilo\xc8\x9bi de la Flotila 1 V\xc3\xa2n\xc4\x83toare \xc8\x99i Flotila 3 V\xc3\xa2n\xc4\x83toare sunt trimi\xc8\x99i la Dniepropetrovsk, la Jagdgeschwader (JG, flotil\xc4\x83 de v\xc3\xa2n\xc4\x83toare) 3 \xe2\x80\x9eUdet\xe2\x80\x9d, comandat\xc4\x83 de col. Wilke, s\xc4\x83 fac\xc4\x83 trecerea pe aparate Bf\xc2\xa0109G4 (\xe2\x80\x9eG\xe2\x80\x9d-uri), care \xc3\xaen acel moment erau cele mai performante aparate. Forma\xc8\x9bia rom\xc3\xa2no-german\xc4\x83 s-a numit Deutsch-K\xc3\xb6niglich Rum\xc3\xa4nischen Jagdverband (rom\xc3\xa2n\xc4\x83 Grupul de v\xc3\xa2n\xc4\x83toare regal rom\xc3\xa2no-german), iar ofi\xc8\x9berul de leg\xc4\x83tur\xc4\x83 era lt. Eberhard von Boremski (104 victorii). Comandant al grupului rom\xc3\xa2n este numit cpt. av. Gheorghe Radu, comandantul escadrilei 42 de la Mamaia, care \xc3\xaens\xc4\x83 nu avea experien\xc8\x9b\xc4\x83 de front, iar cpt. \xc8\x98erb\xc4\x83nescu este numit comandant al escadrilei 57. Dup\xc4\x83 acomodare, grupul prime\xc8\x99te 40 de Bf\xc2\xa0109G4 \xc8\x99i G2 noi echipate sau cu un tun coaxial cu axul elicei, dou\xc4\x83 mitraliere \xc8\x99i lansatoare de bombe, sau cu trei tunuri, \xc8\x99i deservite de personal german, \xc3\xaens\xc4\x83, la cererea rom\xc3\xa2nilor \xc8\x99i cu aprobarea lui G\xc3\xb6ring, \xc3\xaenmatriculate cu \xc3\xaensemne rom\xc3\xa2ne\xc8\x99ti. Din 29 martie grupul \xc3\xaencepe s\xc4\x83 execute misiuni \xc3\xaen sectorul Izium. Comandantul Gh. Radu este dobor\xc3\xa2t \xc3\xaen prima sa misiune, comanda lu\xc3\xa2nd-o cpt. av. Alexandru \xc8\x98erb\xc4\x83nescu._NEWLINE_Pe 12 aprilie Grupul 7 V\xc3\xa2n\xc4\x83toare se mut\xc4\x83 pe aerodromul Kramatorskaia, de unde execut\xc4\x83 misiuni \xc3\xaen zonele Izium, Voro\xc8\x99ilovgrad, Kupiansk, Starobilsk \xc8\x99i Barvinkove ob\xc8\x9bin\xc3\xa2nd numeroase succese. \xc3\x8en 5 iunie grupul este chemat la Kirovograd la o parad\xc4\x83 militar\xc4\x83. Aceasta are loc \xc3\xaen fa\xc8\x9ba Regelui Mihai I, a mare\xc8\x99alului Ion Antonescu, a Statului Major al Aerului din parte rom\xc3\xa2n\xc4\x83 \xc8\x99i a mai mul\xc8\x9bi ofi\xc8\x9beri superiori din Luftwaffe, \xc3\xaen frunte cu Generalfeldmarschall Wolfram von Richthofen, comandantul Luftflotte 4._NEWLINE_\xc3\x8en 6 iunie cpt. Al. \xc8\x98erb\xc4\x83nescu este felicitat de mare\xc8\x99alul Antonescu, care \xc3\xaei \xc3\xaenm\xc3\xa2neaz\xc4\x83 Ordinul Virtutea Aeronautic\xc4\x83 clasa Cruce de Aur. Se ia decizia ca Grupul 9 V\xc3\xa2n\xc4\x83toare s\xc4\x83 treac\xc4\x83 \xc8\x99i el pe Bf\xc2\xa0109 \xc8\x99i s\xc4\x83 lupte \xc3\xaempreun\xc4\x83 cu grupul 7, astfel colaborarea cu flotila \xe2\x80\x9eUdet\xe2\x80\x9d se \xc3\xaencheie. \xc3\x8en perioada colabor\xc4\x83rii grupul 7 a avut 28 de victorii aeriene, pierz\xc3\xa2nd trei pilo\xc8\x9bi: cpt. av. Gh Radu, comandantul grupului, lt. av. (r) N. Polizu \xc8\x99i slt. av. D. Enescu._NEWLINE_La 15 iunie avea 23 de victorii omologate, fiind cel mai bun v\xc3\xa2n\xc4\x83tor rom\xc3\xa2n, ceea ce i-a adus recunoa\xc8\x99terea din partea avia\xc8\x9biei germane, care, prin Generaloberst Otto De\xc3\x9floch, comandantul Flotei a IV-a Aeriene Germane, l-a decorat \xc3\xaen data de 17 august cu Crucea de Fier cl. I._NEWLINE_La 12 iunie Grupul 7 V\xc3\xa2n\xc4\x83toare se mut\xc4\x83 la Mariupol, iar cele 31 de \xe2\x80\x9eG\xe2\x80\x9d-uri ale grupului sosesc \xc3\xaen 16 iunie. Aici, \xc8\x98erb\xc4\x83nescu ob\xc8\x9bine prima victorie a grupului, un Iak \xc3\xaen data de 24 iunie. \xc3\x8en 17 iulie ru\xc8\x99ii sparg frontul de la Marea Azov. Grupul ob\xc8\x9bine nu mai pu\xc8\x9bin de 15 victorii confirmate, dintre care 3 \xc3\xaei apar\xc8\x9bin lui \xc8\x98erb\xc4\x83nescu, \xc3\xaens\xc4\x83 asta nu poate schimba situa\xc8\x9bia de la sol. \xc3\x8en 14 august grupul este suplimentat cu 10 pilo\xc8\x9bi din Grupul 9 V\xc3\xa2n\xc4\x83toare (\xc3\xaentre care Ion Dobran), care terminaser\xc4\x83 trecerea pe Bf\xc2\xa0109 la Tiraspol._NEWLINE_\xc3\x8en 20 august, \xc3\xaen timpul uneia dintre cele mai grele lupte aeriene, \xc8\x98erb\xc4\x83nescu este r\xc4\x83nit la fa\xc8\x9b\xc4\x83 \xc8\x99i va r\xc4\x83m\xc3\xa2ne cu o cicatrice. \xc3\x8en 30 august prime\xc8\x99te din m\xc3\xa2na ministrului subsecretar de stat al aerului g-ral de escadr\xc4\x83 Gheorghe Jienescu Ordinul Mihai Viteazul cl. a III-a. Avea \xc3\xaen acel moment 27 de victorii omologate. Simultan cu el primesc Ordinul Mihai Viteazu cl. a III-a lt. (r) Constantin Cantacuzino (\xe2\x80\x9eB\xc3\xa2zu\xe2\x80\x9d, 25 de victorii \xc3\xaen acel moment), slt. av. (r) Ioan Dicezare, lt. av. Tudor Greceanu \xc8\x99i adj. av. Ioan Milu._NEWLINE_\xc3\x8en afar\xc4\x83 de succese apar \xc8\x99i sincope. Dup\xc4\x83 ce au scos din raza de ac\xc8\x9biune a v\xc3\xa2n\xc4\x83toarei \xc8\x99i AcA inamice la vest de Limanul Molotnoe o forma\xc8\x9bie din Grupul 8 Asalt, \xc8\x98erb\xc4\x83nescu \xc8\x99i slt. av. Liviu Mure\xc8\x99an, \xc3\xaempreun\xc4\x83 cu coechipierii lor, adj. Constantin Nicoar\xc4\x83 \xc8\x99i adj. Romeo Neac\xc8\x99u, s-au \xc3\xaentors s\xc4\x83 caute o forma\xc8\x9bie de Il-2. Fiind preocupa\xc8\x9bi de c\xc4\x83utarea acestora, sunt surprin\xc8\x99i de v\xc3\xa2n\xc4\x83toarea inamic\xc4\x83. Primii trei sunt lovi\xc8\x9bi, Liviu Mure\xc8\x99an este dobor\xc3\xa2t, Constantin Nicoar\xc4\x83 aterizeaz\xc4\x83 \xc3\xaen Marea Azov, de unde este pescuit de rom\xc3\xa2ni, dar \xc8\x98erb\xc4\x83nescu, care era \xc3\xaenc\xc4\x83 \xc3\xaen teritoriul inamic, refuz\xc4\x83 s\xc4\x83 sar\xc4\x83 cu para\xc8\x99uta, pentru a nu fi f\xc4\x83cut prizonier, \xc8\x99i prelunge\xc8\x99te c\xc4\x83derea p\xc3\xa2n\xc4\x83 \xc3\xaen fa\xc8\x9ba Diviziei 4 V\xc3\xa2n\xc4\x83tori de Munte, de unde se \xc3\xaentoarce la baza sa de la Genit\xc8\x99esk. Ru\xc8\x99ii anun\xc8\x9b\xc4\x83 c\xc4\x83 \xc3\xaen urma acestei victorii au distrus Grupul 7 V\xc3\xa2n\xc4\x83toare complet, dar se spune c\xc4\x83 \xc8\x98erb\xc4\x83nescu a zburat p\xc3\xa2n\xc4\x83 la aeroportul sovietic cel mai apropiat \xc8\x99i a aruncat un mesaj prin care-i invita s\xc4\x83 vin\xc4\x83 s\xc4\x83 vad\xc4\x83 contrariul, promi\xc8\x9b\xc3\xa2nd c\xc4\x83 nu-i va ataca, \xc3\xaens\xc4\x83 aviatorii ru\xc8\x99i nu se hazardeaz\xc4\x83._NEWLINE_Totu\xc8\x99i, Grupul 7 V\xc3\xa2n\xc4\x83toare se \xc3\xaempu\xc8\x9bina, astfel c\xc4\x83 \xc3\xaen 23 octombrie Grupul 9 V\xc3\xa2n\xc4\x83toare, care era antrenat la Tiraspol de c\xc4\x83tre asul german Helmut Lipfert (203 victorii), a fost trimis la Genit\xc8\x99esk pentru a-l \xc3\xaenlocui. Cei 14 veterani ai grupului 7 sunt re\xc8\x9binu\xc8\x9bi pentru instruirea noilor sosi\xc8\x9bi. Cu toate c\xc4\x83 vremea s-a stricat, \xc3\xaen noiembrie a plouat, iar \xc3\xaen decembrie a fost ger, grupul 9 a executat numeroase misiuni de protec\xc8\x9bie ale avioanelor de asalt \xc8\x99i bombardament. La 13 decembrie g-ral de escadr\xc4\x83 Emanoil Ionescu, comandantul CAR, decoreaz\xc4\x83 pilo\xc8\x9bii distin\xc8\x99i \xc3\xaen luptele de la Melitopol \xc8\x99i Nipru, \xc3\xaentre care se num\xc4\x83r\xc4\x83 \xc8\x99i cpt. \xc8\x98erb\xc4\x83nescu, decorat cu Ordinul Coroana Rom\xc3\xa2niei cl. a IV-a cu spade \xc8\x99i panglic\xc4\x83 de Virtute Militar\xc4\x83.\n_START_SECTION_\n1944, comandant al Grupului 9 V\xc3\xa2n\xc4\x83toare\n_START_PARAGRAPH_\n\xc3\x8en 8 ianuarie Grupul 9 V\xc3\xa2n\xc4\x83toare se mut\xc4\x83 pe aerodromul Lepetiha. Aici, \xc3\xaen 14 ianuarie, sub ochii generalului Emanoil Ionescu are loc o b\xc4\x83t\xc4\x83lie \xc3\xaentre cpt. \xc8\x98erb\xc4\x83nescu \xc8\x99i 11 avioane Iak care atacau aerodromul. \xc8\x98erb\xc4\x83nescu reu\xc8\x99e\xc8\x99te s\xc4\x83 doboare unul, ceea ce \xc3\xaei va aduce citarea pe ordin de zi._NEWLINE_Datorit\xc4\x83 \xc3\xaenaint\xc4\x83rii frontului sovietic, \xc3\xaen 9 februarie Grupurile 8 Asalt \xc8\x99i 9 V\xc3\xa2n\xc4\x83toare se retrag la Nicolaev, unde grupul 9 prime\xc8\x99te misiuni de protejare a \xc8\x99oselei Nikolaev-Odesa. Re\xc3\xaentors din \xc8\x9bar\xc4\x83 \xc3\xaen 11 februarie, cpt. \xc8\x98erb\xc4\x83nescu preia \xc3\xaen 13 februarie comanda Grupului 9 V\xc3\xa2n\xc4\x83toare. \xc3\x8en acel moment din grup f\xc4\x83ceau parte Escadrila 47 V\xc3\xa2n\xc4\x83toare, comandant lt. av. Gheorghe Popescu Cioc\xc4\x83nel, Escadrila 48 V\xc3\xa2n\xc4\x83toare, comandant lt. av. Tudor Greceanu \xc8\x99i Escadrila 56 V\xc3\xa2n\xc4\x83toare, comandant slt. av. Hariton Du\xc8\x99escu. Coechipierul lui \xc8\x98erb\xc4\x83nescu era adj. av. Ioan Mucenica. Grupul are ca ofi\xc8\x9beri de leg\xc4\x83tur\xc4\x83 cu armata german\xc4\x83 pe slt. av. Ludwig Neub\xc3\xb6ck (32 victorii) \xc8\x99i pe subofi\xc8\x9berul av. Ernest Stengel, care formau \xc8\x99i ei o celul\xc4\x83 combatant\xc4\x83. \xc3\x8en calitate de comandant \xc3\xae\xc8\x99i prezint\xc4\x83 subordona\xc8\x9bilor crezul privind protec\xc8\x9bia avioanelor de asalt:_NEWLINE_\xe2\x80\x9ePot s\xc4\x83 cad\xc4\x83 to\xc8\x9bi v\xc3\xa2n\xc4\x83torii din \xc3\xaenso\xc8\x9bire, dar s\xc4\x83 nu se piard\xc4\x83 niciun avion \xc3\xaenso\xc8\x9bit.\xe2\x80\x9d_NEWLINE_Pe 10 martie, \xc3\xaentr-o misiune de v\xc3\xa2n\xc4\x83toare liber\xc4\x83, Al. \xc8\x98erb\xc4\x83nescu ob\xc8\x9bine cea de a 36-a victorie aerian\xc4\x83._NEWLINE_Datorit\xc4\x83 atacului la sol asupra aerodromului Nikolaev, \xc3\xaen 12 martie grupurile 8 \xc8\x99i 9 se retrag pe aerodromul T\xc4\x83tarca, l\xc3\xa2ng\xc4\x83 Odesa, iar \xc3\xaentre 29 martie \xc8\x99i 5 aprilie Grupul 9 V\xc3\xa2n\xc4\x83toare se retrage pe aerodromul Tecuci. Pentru transportarea personalului \xc3\xaen \xc8\x9bar\xc4\x83 se apeleaz\xc4\x83 la cele dou\xc4\x83 avioane Ju-52 ale Escadrilei Bugului a c\xc4\x83rei comandant era Irina Burnaia. Deoarece grupul mai avea \xc3\xaen dotare doar 10 \xe2\x80\x9eG\xe2\x80\x9d-uri, \xc3\xaen 25 aprilie Generaloberst Otto De\xc3\x9floch promite avioane Bf\xc2\xa0109 noi, promisiune pe care \xc8\x99i-o \xc8\x9bine \xc3\xaen iunie, grupul, rebotezat \xe2\x80\x9eDe\xc3\x9floch-\xc8\x98erb\xc4\x83nescu\xe2\x80\x9d, primind din partea sa 6 \xe2\x80\x9eG\xe2\x80\x9d-uri noi \xc8\x99i av\xc3\xa2nd ca ofi\xc8\x9ber de leg\xc4\x83tur\xc4\x83 tot pe lt. Ludwig Neub\xc3\xb6ck. \xc3\x8entre timp, Grupul 9 V\xc3\xa2n\xc4\x83toare a continuat s\xc4\x83 asigure protec\xc8\x9bia avioanelor de bombardament care ac\xc8\x9bionau \xc3\xaen zona Dub\xc4\x83sari\xc2\xa0\xe2\x80\x93 Grigoriopol, \xc8\x98erb\xc4\x83nescu fiind felicitat de avia\xc8\x9bia german\xc4\x83 \xc3\xaen 22 mai pentru a 40-a victorie._NEWLINE_\xc3\x8en 5 aprilie re\xc3\xaencep bombardamentele executate de for\xc8\x9bele Na\xc8\x9biunilor Unite asupra obiectivelor strategice \xc8\x99i economice rom\xc3\xa2ne\xc8\x99ti. Primul raid de propor\xc8\x9bii, cunoscut sub numele de Opera\xc8\x9biunea Tidal Wave, a avut loc la 1 august 1943, c\xc3\xa2nd, \xc3\xaen jur de 177 de bombardiere americane B-24 Liberator au participat la opera\xc8\x9biunea de atacare a instala\xc8\x9biilor petroliere de pe Valea Prahovei. \xc3\x8en 1944 bombardamentele se fac \xc3\xaen sistem navet\xc4\x83, bombardierele americane decol\xc3\xa2nd din Italia, de la bazele de la Foggia, iar dup\xc4\x83 bombardamentul asupra Ploie\xc8\x99tiului ateriz\xc3\xa2nd \xc3\xaen URSS, la Poltava \xc8\x99i Mirgorod, dincolo de Nipru (opera\xc8\x9biunea Frantic). \xc3\x8en zilele urm\xc4\x83toare se f\xc4\x83cea traseul invers. \xc3\x8en aceste raiduri bombardierele B-17 \xc8\x99i B-24 erau escortate de avioane de v\xc3\xa2n\xc4\x83toare P-38 Lightning (\xe2\x80\x9eindianul cu dou\xc4\x83 pene\xe2\x80\x9d) \xc8\x99i P-51 Mustang (\xe2\x80\x9eindianul cu o pan\xc4\x83\xe2\x80\x9d)._NEWLINE_Au avut loc 3 raiduri \xc3\xaen aprilie, 4 \xc3\xaen mai, 4 \xc3\xaen iunie, 6 \xc3\xaen iulie \xc8\x99i 5 \xc3\xaen august. \xc3\x8en raidul din 11 iunie, \xc8\x98erb\xc4\x83nescu doboar\xc4\x83 primul s\xc4\x83u avion american, un B-17, a 45-a sa victorie. Deoarece num\xc4\x83rul bombardierelor \xc8\x99i avioanelor de escort\xc4\x83 care efectuau raidurile de bombardament era tot mai mare, germanii au cerut grupurilor 7 \xc8\x99i 9 s\xc4\x83 participe la ap\xc4\x83rare \xc3\xaempreun\xc4\x83 cu ei, \xc3\xaen forma\xc8\x9bii c\xc3\xa2t mai mari, \xe2\x80\x9eSternflug\xe2\x80\x9d (rom\xc3\xa2n\xc4\x83 zbor \xc3\xaen stea). \xc3\x8en 31 iulie forma\xc8\x9bia de bombardament cuprindea peste 360 de bombardiere. \xc8\x98erb\xc4\x83nescu a reu\xc8\x99it s\xc4\x83 doboare un Mustang, \xc8\x99i \xc3\xaenc\xc4\x83 unul \xc3\xaen 4 august. Acestea aveau s\xc4\x83 fie ultimele sale victorii.\n_START_SECTION_\nC\xc4\x83derea\n_START_PARAGRAPH_\n\xc3\x8en 10 august are loc un raid de bombardament la care iau parte peste 450 de bombardiere \xc8\x99i escorta lor. Grupul cpt. \xc8\x98erb\xc4\x83nescu \xc3\xaencearc\xc4\x83 s\xc4\x83 li se opun\xc4\x83 cu 14 avioane, \xc3\xaens\xc4\x83 f\xc4\x83r\xc4\x83 succes, av\xc3\xa2nd \xc8\x99i o pierdere, pe adj. maj. av. Ioan Panaite (8 victorii). \xc3\x8en ultima perioad\xc4\x83 c\xc4\x83zuser\xc4\x83 mul\xc8\x9bi aviatori din grup, inclusiv cpt. av. Gheorghe Popescu Cioc\xc4\x83nel (comandantul Escadrilei 57 V\xc3\xa2n\xc4\x83toare, 9 victorii). Grupul mai num\xc4\x83ra doar 13 pilo\xc8\x9bi._NEWLINE_Comandan\xc8\x9bii grupurilor de v\xc3\xa2n\xc4\x83toare sunt convoca\xc8\x9bi la Bucure\xc8\x99ti, unde gen. Gheorghe Vasiliu, comandantul Regiunii 1 Aeriene, \xc3\xaen prezen\xc8\x9ba generalului german Alfred Gerstenberg le repro\xc8\x99eaz\xc4\x83 \xe2\x80\x9eineficien\xc8\x9ba mult l\xc4\x83uda\xc8\x9bilor s\xc4\x83i pilo\xc8\x9bi\xe2\x80\x9d, acuza\xc8\x9bie nemeritat\xc4\x83 de la\xc8\x99itate, care \xc3\xael afecteaz\xc4\x83 profund. Totu\xc8\x99i, superiorii \xc3\xae\xc8\x99i dau seama de \xc8\x99ansele reduse \xc3\xaen lupt\xc4\x83 \xc8\x99i v\xc3\xa2n\xc4\x83torilor li se ordon\xc4\x83 s\xc4\x83 nu angajeze lupta dec\xc3\xa2t \xc3\xaen forma\xc8\x9bii de putere comparabil\xc4\x83. Practic li se recomand\xc4\x83 s\xc4\x83 evite lupta, recomandare cu care \xc8\x98erb\xc4\x83nescu nu este de acord, \xc8\x99i spune c\xc4\x83 el personal va lupta, la nevoie singur, declar\xc3\xa2nd, dup\xc4\x83 amintirile lui T. Greceanu:_NEWLINE_\xe2\x80\x9eNu \xc3\xaen\xc8\x9beleg ca un inamic, oric\xc3\xa2t de mare \xc8\x99i puternic ar fi, s\xc4\x83 intre \xc3\xaen \xc8\x9bara mea ca-n sat f\xc4\x83r\xc4\x83 c\xc3\xa2ini \xc8\x99i s-o pustieasc\xc4\x83. (...) Nu se va putea spune c\xc4\x83 \xc3\xaen Rom\xc3\xa2nia nu a ie\xc8\x99it niciun rom\xc3\xa2n \xc3\xaen fa\xc8\x9ba americanilor, chiar dac\xc4\x83 pierdem b\xc4\x83t\xc4\x83lia.\xe2\x80\x9d_NEWLINE_\xc3\x8en 18 august are loc un raid de bombardament la care particip\xc4\x83 370 de bombardiere, \xc3\xaempreun\xc4\x83 cu escorta lor, \xc3\xaen total \xc3\xaen jur de 800 de avioane. Pilo\xc8\x9bii Grupului 9 V\xc3\xa2n\xc4\x83toare se preg\xc4\x83tesc. B\xc3\xa2zu vine la aerodrom ultimul, al 13-lea. \xc8\x98erb\xc4\x83nescu are un presentiment \xc8\x99i-i recomand\xc4\x83 s\xc4\x83 nu zboare, \xc3\xaens\xc4\x83 B\xc3\xa2zu refuz\xc4\x83, spun\xc3\xa2nd c\xc4\x83 ghinionistul ar fi cazul s\xc4\x83 fie el. Cei 13 decoleaz\xc4\x83, inten\xc8\x9bion\xc3\xa2nd s\xc4\x83 se al\xc4\x83ture celor 12 aviatori din Grupul 7 V\xc3\xa2n\xc4\x83toare \xc8\x99i a \xc3\xaenc\xc4\x83 24 din Luftwaffe. Pe drum, unul din avioane are o defec\xc8\x9biune \xc8\x99i se \xc3\xaentoarce, r\xc4\x83m\xc3\xa2n\xc3\xa2nd 12. \xc3\x8en dreptul Bra\xc8\x99ovului \xc3\xaent\xc3\xa2lnesc o patrul\xc4\x83 de Mustanguri, cu care angajeaz\xc4\x83 lupta. \xc3\x8en ajutorul lor vin alte 16 Mustanguri, iar lupta se duce la \xc3\xaen\xc4\x83l\xc8\x9bimea de cca. 8000\xc2\xa0m, unde Mustangurile sunt superioare. Cei 12 sunt cople\xc8\x99i\xc8\x9bi, iar \xc8\x98erb\xc4\x83nescu, c\xc4\x83ruia se pare c\xc4\x83 nu-i func\xc8\x9biona radioul, neput\xc3\xa2nd fi avertizat, este lovit \xc8\x99i cade \xc3\xaen valea Buz\xc4\x83ului. Este c\xc4\x83utat de coechipierul s\xc4\x83u, Dobran, cu ajutorul unui avion Fieseler Storch \xc8\x99i g\xc4\x83sit l\xc3\xa2ng\xc4\x83 Ru\xc8\x99av\xc4\x83\xc8\x9b. Fiind cunoscut \xc8\x99i iubit de contemporani, moartea sa a fost considerat\xc4\x83 una din cele mai grele pierderi pentru avia\xc8\x9bia rom\xc3\xa2neasc\xc4\x83 de v\xc3\xa2n\xc4\x83toare. \xc3\x8en jurnalul s\xc4\x83u, Ion Dobran nota \xc3\xaen data de 18 august 1944:_NEWLINE_\xe2\x80\x9eSunt dezorientat \xc8\x99i am sufletul greu. A c\xc4\x83zut o stea! A c\xc4\x83zut din \xc3\xaen\xc4\x83l\xc8\x9bimi un titan fulgerat. A fost de ajuns str\xc4\x83fulgerarea unei clipe pentru a se scrie un destin.\xe2\x80\x9d_NEWLINE_Este \xc3\xaenmorm\xc3\xa2ntat cu onoruri militare \xc3\xaen data de 22 august 1944, la \xc3\xaenmorm\xc3\xa2ntare particip\xc3\xa2nd at\xc3\xa2t un deta\xc8\x99ament rom\xc3\xa2n, c\xc3\xa2t \xc8\x99i unul german._NEWLINE_Comandantul s\xc4\x83u, gen. de escadr\xc4\x83 Emanoil Ionescu, l-a caracterizat astfel:_NEWLINE_\xe2\x80\x9eCaracter integru, perfect, loial, un distins patriot, \xc3\xaen lupt\xc4\x83 a dat dovad\xc4\x83 de mult curaj, calm \xc8\x99i s\xc3\xa2nge rece, dispre\xc8\x9buind moartea, insufl\xc3\xa2nd \xc8\x99i altora spiritul de sacrificiu, precum \xc8\x99i \xc3\xaencrederea \xc3\xaen material, \xc3\xaen \xc8\x99tiin\xc8\x9ba \xc8\x99i arta de a-l \xc3\xaentrebuin\xc8\x9ba. A avut cea mai frumoas\xc4\x83 activitate de r\xc4\x83zboi, totaliz\xc3\xa2nd 590 de misiuni de lupt\xc4\x83, 235 de lupte aeriene, 47 de avioane dobor\xc3\xa2te. A \xc8\x99tiut s\xc4\x83-\xc8\x99i conduc\xc4\x83 Grupul cu cele mai mici pierderi.\xe2\x80\x9d_NEWLINE_Dup\xc4\x83 moartea sa, \xc3\xaen data de 19 august comandorul George Miclescu, comandantul Sectorului 2 V\xc3\xa2n\xc4\x83toare, a retras toate grupurile de v\xc3\xa2n\xc4\x83toare, orice rezisten\xc8\x9b\xc4\x83 \xc3\xaen fa\xc8\x9ba bombardamentelor americane \xc3\xaencet\xc3\xa2nd. Tot \xc3\xaen data de 19 august a fost \xc8\x99i ultimul raid de bombardament american, \xc3\xaens\xc4\x83 cu for\xc8\x9be mult reduse.'